Jabuli 85
Lega pi timo kica i kom jo Icrael
1Rwot, yam ibedo ki kica i kom loboni,
idwoko gum i kom jo pa Yakobo.
2Yam iweko bal pa lwakki,
dok itimogi kica i kom roc ducu ma gutiyo.
3Yam idwoko akemoni woko cwinyi,
ilokke ibwoto kinigani malyet-ti.
4Dwokwa cen boti, ai Lubaŋa lalarwa,
cwinyi pe myero doŋ obed ka waŋ i komwa!
5Kiniga mono bimaki i komwa matwal?
Ibimedo kinigani bedo i kom yalwak ducu?
6Pe ibidwoko cwinywa i komi doki aye,
wek wan lwakki wabed ki yomcwiny piri?
7Ai Rwot, nyut botwa mar meri ma pe lokke,
dok imiwa larri.
8Wek awiny gin ma Rwot Lubaŋa biloko.
Biloko lok me kuc bot lwakke,
bot jone ma gene, ma gilokke ki i cwinygi gidwogo bote.
9Adada, en tye oyubbe pi laro jo ma lwore,
wek deyo obed i lobowa.
10Mar ma pe lokke ki gen gibiribbe kacel,
kit ma atir ki kuc bene gibirwatte.
11Gen bia ki i lobo doŋo malo,
kit ma atir bene bineno piny ki i polo.
12Iyo, Rwot bimiyo botwa gin maber,
ki lobowa bene biceko cam madwoŋ.
13Kh ma atir bitelo nyim Rwot,
dok biyubo yo ma en biwoto iye.